CELEX: 32016D0413
Language: da
Date: 2016-03-18 00:00:00
Title: Kommissionens gennemførelsesafgørelse (EU) 2016/413 af 18. marts 2016 om placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, og om ophævelse af gennemførelsesafgørelse 2012/117/EU (EØS-relevant tekst)

19.3.2016   
            
            
               DA
            
            
               Den Europæiske Unions Tidende
            
            
               L 74/45
            
         KOMMISSIONENS GENNEMFØRELSESAFGØRELSE (EU) 2016/413
   af 18. marts 2016
   om placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, og om ophævelse af gennemførelsesafgørelse 2012/117/EU
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets forordning (EU) nr. 1285/2013 af 11. december 2013 om etablering og drift af de europæiske satellitbaserede navigationssystemer og om ophævelse af Rådets forordning (EF) nr. 876/2002 og Europa-Parlamentets og Rådets forordning (EF) nr. 683/2008 (1), særligt artikel 12, stk. 3, litra c), og
   ud fra følgende betragtninger:
   
               (1)
            
            
               Artikel 12 i forordning (EU) nr. 1285/2013 fastsætter, at Kommissionen har det overordnede ansvar for Galileoprogrammet og giver den gennemførelsesbeføjelser til at fastlægge placeringen af den jordbaserede infrastruktur for det system, der er etableret under programmet, og til sikring af dens drift. Denne infrastruktur omfatter jordcentre og jordstationer.
            
         
               (2)
            
            
               Kommissionen har med sin gennemførelsesafgørelse nr. 2012/117/EU (2) allerede i vid udstrækning fastlagt placeringen af den jordbaserede infrastruktur for det system, der er etableret under Galileoprogrammet.
            
         
               (3)
            
            
               Gennemførelsesafgørelse 2012/117/EU blev vedtaget på grundlag af artikel 12, stk. 3, i Europa-Parlamentets forordning (EF) nr. 683/2008 (3), som er ophævet og afløst af forordning (EU) nr. 1285/2013. For at sikre kontinuiteten i programmet og tage højde for de krav og de nye behov, der er opstået i forbindelse med dets udvikling, er det nødvendigt på ny at fastlægge placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift. Det er vigtigt at minde om, at antallet og beliggenheden af de centre og stationer, der er omhandlet i gennemførelsesafgørelse 2012/117/EU, skal tage hensyn til de geografiske og tekniske begrænsninger med henblik på en optimal fordeling over hele Jorden, til eventuelle eksisterende installationer og udstyr på stedet, som egner sig til de relevante opgaver, til sikkerhedskravene for de enkelte centre og stationer og til hver enkelt medlemsstats nationale sikkerhedskrav.
            
         
               (4)
            
            
               Det er imidlertid nødvendigt at tage hensyn til de begrænsninger og de nye behov, der er opstået med programmets udvikling med hensyn til visse elementer vedrørende centre og stationer i gennemførelsesafgørelse 2012/117/EU.
            
         
               (5)
            
            
               Hvad angår for det første centrene og muliggørelsen af en bedre udnyttelse af systemet, er der afdækket et behov for et syvende center, der skal tjene til støtte for den integrerede logistik (»ILS-centret«), hvis formål det er at varetage en central opbevaring af forskelligt udstyr og reservedele til infrastrukturen.
            
         
               (6)
            
            
               Valget af placeringen af ILS-centret har været genstand for en åben og gennemsigtig procedure i to faser. Kommissionen sendte indledningsvis medlemsstaterne en indkaldelse af interessetilkendegivelser, og tilbuddene fra Belgien og Tjekkiet blev shortlistet. Som anden etape og med henblik på at vælge mellem de to tilbud blev de to medlemsstater anmodet om at forelægge detaljerede forslag. Efter at et udvalg bestående af repræsentanter for Kommissionen, Den Europæiske Rumorganisation og Det Europæiske GNSS-agentur havde vurderet tilbuddene ud fra hensynene til sikkerhed, risiko, tidsplan og omkostninger, blev det belgiske forslag fundet bedst egnet, idet arkitekturen og udformningen af bygningen i Transinne er optimal med henblik på varetagelsen af logistikken i systemet under Galileo-programmet. Centret skal efter planen være etableret i 2016 og være omfattet af en aftale med Belgien.
            
         
               (7)
            
            
               Desuden blev etableringen af de to overvågningscentre (GCC) fuldført i 2014, og disse centre skal efter planen være omfattet af aftaler med Tyskland og Italien; etableringen af Galileos sikkerhedscenter (GSMC) blev indledt i 2013, og den er omfattet af aftaler, der blev undertegnet i 2013 med Frankrig og Det Forenede Kongerige, men forventes fuldført i 2017 og ikke i 2015; etableringen af GNSS-tjenestecenteret (GSC) er omfattet af en aftale med Spanien, som blev undertegnet den 30. juni 2014 og ikke i 2013; etableringen af SAR-tjenestecentret blev gennemført mellem 2012 og 2014 og skal efter planen være omfattet af en rammekontrakt for tjenesteydelser med Centre National d'Etudes Spatiales (CNES), og ikke af en aftale med Frankrig; etableringen af Galileos referencecenter (GRC), der ligger i Noordwijk i Nederlandene ved siden af ESTEC, men ikke i selve ESTEC, forventes at strække sig fra 2015 til 2017 og ikke fra 2013 til 2016, og forventes omfattet af en aftale med Nederlandene i 2016; etableringen af stationen for kredsløbtestning i Redu er ikke omfattet af kontrakten med virksomheden Spaceopal.
            
         
               (8)
            
            
               Hvad angår for det andet jordstationer, fandt etableringen af TTC-stationerne på Réunion og i Nouméa sted mellem 2012 og 2014; derimod forventes TTC-stationen i Papeete i Tahiti først etableret i 2016-2017. Selv om GSS-stationerne i Kiruna og på Jan Mayen, Azorerne, Kerguelen, Saint Pierre og Miquelon, Ascension og Falklandsøerne blev etableret mellem 2012 og 2014, er etableringen af GSS-stationerne på De Kanariske Øer og Madeira annulleret, etableringen af GSS-stationen på Wallis er udsat indtil 2016-2017, de eventuelle GSS-stationer i Tokyo og Adélie Land og på Diego Garcia er stadig under overvejelse, og der er etableret en GSS-station i Redu.
            
         
               (9)
            
            
               Endelig er det, selv om etableringen af SAR-stationer har fundet sted som planlagt og er omfattet af kontrakter og en aftaleprotokol, værd at påpege, at disse stationer omfatter to typer: dels er der de såkaldte »Meolut«-stationer (»Medium Earth Orbit Local User Terminal«), som modtager nødsignaler via satellitter, og som er placeret i Makarios og Maspalomas og på Svalbard; dels er der de stationer, der er udstyret med SAR-referenceradiofyr, der udsender referencenødsignaler til kalibrering af systemet og måling af dets ydeevne, som også er beliggende i Makarios og Maspalomas og på Svalbard samt endvidere i Toulouse og på Santa Maria (Azorerne).
            
         
               (10)
            
            
               Da nærværende afgørelse afløser gennemførelsesafgørelse 2012/117/EU, er det hensigtsmæssigt at ophæve denne. Af hensyn til retssikkerheden og forsvarlig forvaltning er de poster, der er opført i bilaget til gennemførelsesafgørelse 2012/117/EU, og de nye poster, der er fastsat ved nærværende afgørelse, konsolideret i bilaget.
            
         
               (11)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 36, stk. 1, i forordning (EU) nr. 1285/2013 —
            
         VEDTAGET DENNE AFGØRELSE:
   Artikel 1
   Placeringen af den jordbaserede infrastruktur for det system, der er etableret under Galileoprogrammet, og de foranstaltninger, der er nødvendige for dens drift, fremgår af bilaget.
   Artikel 2
   Gennemførelsesafgørelse 2012/117/EU ophæves.
   Artikel 3
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 18. marts 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 1.
   
      (2)  Kommissionens gennemførelsesafgørelse 2012/117/EU af 23. februar 2012 om udarbejdelse af en fortegnelse over afgørende beslutningsfaser med henblik på evalueringen af gennemførelsen af Galileoprogrammet for så vidt angår de jordcentre og -stationer, der skal etableres som en del af programmets udviklings-, etablerings- og ibrugtagningsfaser (EUT L 52 af 24.2.2012, s. 28).
   
      (3)  Europa-Parlamentets og Rådets forordning (EF) nr. 683/2008 af 9. juli 2008 om den videre gennemførelse af de europæiske satellitbaserede navigationsprogrammer (Egnos og Galileo) (EUT L 196 af 24.7.2008, s. 1).
   
      BILAG
      
                  
                     Betegnelse
                  
               
               
                  
                     Placering og foranstaltninger til sikring af driften
                  
               
            
                  
                     Jordcentre
                  
               
            
                  To Galileokontrolcentre (GCC)
               
               
                  De to kontrolcentre blev oprettet mellem 2009 og 2014 i henholdsvis Oberpfaffenhofen (Tyskland) og Fucino (Italien). De skal efter planen være omfattet af to aftaler, som skal indgås med henholdsvis Tyskland og Italien.
               
            
                  Galileo-sikkerhedsovervågningscentret (GSMC)
               
               
                  Galileos sikkerhedscenter, som er delt i to, etableres etapevist i Frankrig og Det Forenede Kongerige. Etableringen, der er påbegyndt i 2013, forventes fuldført i 2017. Centret er omfattet af en aftale, der blev indgået i 2013 med Frankrig og Det Forenede Kongerige.
               
            
                  GNSS-tjenestecenter (GSC)
               
               
                  GNSS-tjenestecentret etableres etapevist i Madrid (Spanien). Etableringen er påbegyndt i 2011 og ventes fuldført i 2016. Den er omfattet af en aftale med Spanien, som blev undertegnet i 2014.
               
            
                  SAR-tjenestecenter
               
               
                  SAR-tjenestecentret blev etableret i Toulouse (Frankrig) mellem 2012 og 2014. Det skal efter planen være omfattet af en rammekontrakt om levering af tjenesteydelser med Centre National d'Etudes Spatiales (CNES).
               
            
                  Galileo-referencecenter (GRC)
               
               
                  Galileo-referencecentret etableres etapevist i Noordwijk (Nederlandene). Etableringen er påbegyndt i 2015 og ventes fuldført i 2017. Der vil blive indgået en aftale med Nederlandene, som skal undertegnes i 2016.
               
            
                  ILS-centret
               
               
                  Støttecentret for integreret logistik (ILS-centret) i Transinne (Belgien) skal efter planen tages i brug i løbet af 2016 og være omfattet af en aftale med Belgien.
               
            
                  Station for kredsløbtestning
               
               
                  Stationen for kredsløbtestning blev etableret i 2010 i Redu (Belgien).
               
            
                   
               
            
                  
                     Jordbaserede fjernstationer
                  
               
            
                  TTC-stationer
               
               
                  Mellem 2010 og 2014 er der etableret TTC-stationer i Kiruna (Sverige), i Kourou (Frankrig), på Réunion (Frankrig) og i Nouméa (Ny Kaledonien).
                  I perioden 2016-2017 skal der etableres en TTC-station i Papeete (Fransk Polynesien).
                  Etableringen af disse TTC-stationer er omfattet af kontrakter mellem Den Europæiske Rumorganisation og forskellige tjenesteydere.
               
            
                  GSS-stationer
               
               
                  Mellem 2009 og 2014 er der etableret GSS-stationer på Azorerne (Portugal), på Ascension, i Fucino (Italien), på Jan Mayen (Norge), på Kerguelen, i Kiruna (Sverige), i Kourou (Frankrig), på Réunion (Frankrig), på Falklandsøerne, i Nouméa (Ny Kaledonien), i Papeete (Fransk Polynesien), i Redu (Belgien), på Saint Pierre og Miquelon, på Svalbard (Norge) og i Troll (Norge).
                  I perioden 2016-2017 skal der etableres en GSS-station på Wallis (Frankrig).
                  Etableringen af disse GSS-stationer er omfattet af kontrakter mellem Den Europæiske Rumorganisation og forskellige tjenesteydere.
               
            
                  ULS-stationer
               
               
                  Mellem 2009 og 2011 er der etableret ULS-stationer på Tahiti (Fransk Polynesien), i Kourou (Frankrig) og på Réunion (Frankrig) samt i Ny Kaledonien og på Svalbard (Norge).
                  Etableringen af disse ULS-stationer er omfattet af kontrakter mellem Den Europæiske Rumorganisation og forskellige tjenesteydere.
               
            
                  SAR-stationer
               
               
                  I 2012 og 2013 skal der etableres SAR-stationer (»Meolut«-stationer) i Makarios (Cypern) og Maspalomas (Spanien) samt på Svalbard (Norge). Der er etableret SAR-stationer udstyret med referenceradiofyr i Makarios (Cypern) og Maspalomas (Spanien), på Santa Maria (Portugal), i Toulouse (Frankrig) og på Svalbard (Norge).
                  Etableringen af disse SAR-stationer er omfattet af kontrakter mellem Den Europæiske Rumorganisation og forskellige tjenesteydere (stationerne i Maspalomas, på Santa Maria og på Svalbard), af en aftaleprotokol mellem Kommissionen og Cypern (stationen i Makarios) og af en kontrakt mellem Kommissionen og en tjenesteyder (stationen i Toulouse).